Tó, at Niklas Nikolajsen er uppvaksin í Danmark, undantikið eitt stutt tíðarskeið í Havn, og í dag býr í Sveis, har hann saman við øðrum rekur ein av størstu Bitcoin-bankunum í heiminum, Bitcoin Suisse AG, so eru ættarbondini til Klaksvíkar sterk. Serliga stuttligt heldur hann tað vera, at hann er undan fólki, sum skaptu sítt egna gjaldoyra–nakað sum líkist tí, sum hann sjálvur fæst við Í seinru hálvu av 1980-unum var hann ein vanligur næmingar í Venjingarskúlanum í Havn. Nú, í 2018, er hann ikki so vanligur longur. 42 ára gamli Niklas Nikolajsen er ein sonevndur FinTech íverksetari innan kryptogjaldoyru og kryptofíggjarviðurskifti. Eftir at hava lokið prógv í teldufrøði í Keypmannahavn, starvaðist hann í tíðarskeiðnum 1998-2012 sum telduforritari- og mennari–tey seinru árini mest innan fíggjarheimin. Í 2013 hendi so tað, at hann var við til at stovna Bitcoin Suisse AG–eitt meklara-, íløgu- og fíggjartænastuvirki innan kryptofíggjarheimin. Niklas hevur líka síðan 2010 verið ein íðin viðmerkjari og heitur talsmaður fyri Bitcoin og tí sonevndu blockchain tøknini. Hann hevur tá serliga gjørt seg galdandi sum viðmerkjari í Sveis, har hann hevur búð síðan 2011. Fyrraárið varð hann kosin at vera ímillum hundrað tey mest týdningarmiklu bankafólkini í Sveis av sveisiska fíggjartíðarritinum BILANZ.